Kourtia
Το γεφύρι της Κούρτιας βρίσκεται νότια της Μονής Βουτσάς, ανάμεσα στα χωριά Γρεβενίτι και Δόλιανη στο ανατολικό Ζαγόρι. Γεφυρώνει τον Βάρδα ποταμό, έναν από τους ποταμούς που σχηματίζουν τον Άραχθο. Διαθέτει μία μεγάλη καμάρα ανοίγματος 19m και μία μικρότερη ψευδοκαμάρα στο ανατολικό του άκρο ανοίγματος 3.5m. Το ύψος του μεγάλου τόξου είναι 9m και το πλάτος του γεφυριού 2.60m. Δεξιά και αριστερά από το μεγάλο τόξο υπάρχουν δύο ανακουφιστικά ανοίγματα. Το 1982 το γεφύρι έχει κηρυχτεί ιστορικό, διατηρητέο μνημείο. Η συντομότερη διαδρομή για να φτάσουμε σε αυτό είναι να ακολουθήσουμε τον χωματόδρομο που ξεκινάει πάνω από τη Μονή Βουτσάς και, αφού περάσει δίπλα από την ανατολική περίφραξη του μοναστηριού, κατηφορίζει για να καταλήξει μετά από περίπου 1km στο ρέμα της Σουρίκας. Από εδώ και αφού καταφέρουμε να περάσουμε το ρέμα, συνεχίζουμε ίσια για άλλα 300m μέχρι τον Βάρδα ποταμό όπου και συναντάμε το γεφύρι. Εναλλακτικά, μπορούμε να φτάσουμε στο γεφύρι, ακολουθώντας τον χωματόδρομο που ξεκινά από σημείο του επαρχιακού δρόμου Δόλιανης Μηλιωτάδων. Υπάρχει ενδεικτική πινακίδα στο σημείο αυτό. Μετά από 3km ο χωματόδρομος οδηγεί στο γεφύρι.  Σύμφωνα με την παράδοση το γεφύρι θεμελιώθηκε επί Κωνσταντίνου Δ' Πωγωνάτου γύρω στο το 670μ.Χ., την ίδια δηλαδή εποχή που χτίστηκε το γειτονικό μοναστήρι της Βουτσάς. Την τελική του βέβαια μορφή απέκτησε πολύ αργότερα.
stonebridge bridge sony sonya7 a7 vivitar vivitar19mmf38 19mm 19mmf38 hdr hepirus zagori greece mirrorless compactsystemcamera kourtia autumn river arachthos